**TLAČOVÁ SPRÁVA: PREDSTAVITELIA LOZ NA STRETNUTÍ SO ŠTÁTNYM TAJOMNÍKOM MINISTERSTVA ZDRAVOTNÍCTVA M. PALKOVIČOM UPOZORNILI NA NEPLNENIE VÄČŠINY BODOV MEMORANDA**

**V utorok 11.apríla 2023 predstavitelia Lekárskeho odborového združenia (ďalej LOZ) upozornili štátneho tajomníka Ministerstva zdravotníctva SR M. Palkoviča, že lekári si záväzok z memoranda ctia, no vláda väčšinu bodov memoranda neplní a preto hrozí horúca jeseň.**

Stretnutie predstaviteľov LOZ na pôde ministerstva zdravotníctva so štátnym tajomníkom M. Palkovičom malo za cieľ upozorniť´na skutočnosť, že väčšina bodov z memoranda podpísaného koncom novembra minulého roka sa zo strany vlády neplní. Ako na stretnutí uviedol predseda LOZ P. Visolajský: *“Lekári si ctia záväzok vyplývajúci z memoranda a podobný prístup očakávajú aj od druhej strany, ktorá podpísala memoranda, teda vlády SR. Ak vláda SR bude naďalej ignorovať záväzky, ktoré jej vyplývajú z memoranda, ani LOZ sa nebude cítiť viazaná memorandom a hrozí horúca jeseň.”*

Stiahnutie výpovedí zo strany lekárov na jeseň 2022 bolo podmienené splnením 8 požiadaviek, ktorých naplnenie zabezpečí systémové zmeny v slovenskom zdravotníctve. Vláda opakovane počas novembra 2022 tvrdila, že súhlasí s prijatím siedmich požiadaviek mimo miezd lekárov a že lekárom vo výpovediach v skutočnosti ide iba o platy. Situácia v slovenskom zdravotníctve viac ako štyri mesiace od stiahnutia výpovedí ukazuje, že si vláda SR neplní väčšinu požiadaviek, k plneniu ktorých sa zaviazala. Ako uviedol P. Visolajský: *“Odmietame byť ticho a tolerovať aktuálny stav. Pán štátny tajomník M. Palkovič nám prisľúbil, že sa na to pozrie a dohodli sme sa na ďalšom stretnutí 2.mája.”*

Nespokojnosť s aktuálnou situáciou v slovenskom zdravotníctve vyjadrujú lekári s nemocníc z celého Slovenska. Ešte pred opätovným stretnutím so štátnym tajomníkom M. Palkovičom bude mať LOZ celoslovenské stretnutie, na ktorom sa rozhodne o ďalšom postupe.

Memorandum bolo podpísané tak premiérom E. Hegerom,ako aj vtedajším ministrom zdravotníctva V. Lengvarským. V súčasnosti obe tieto funkcie, dočasne povereného premiéra a dočasne povereného ministra zdravotníctva, vykonáva E. Heger. Žiaľ, napriek žiadosťam o stretnutie zo strany LOZ, ktorého cieľom bolo práve napĺňanie memoranda, E. Heger na ne nereagoval a preto k stretnutiu nedošlo.

 MUDr. Peter Visolajský

 predseda Lekárskeho odborového združenia